Lizzane

**Lizzane** (*Lizzano* in tagliàne, *Lizzanu* in salendine, *Licyanum* in latine) jè 'nu comune tagliàne de  crestiàne d'a provinge de Tarde jndr'à Pugghie.

Se iacchie a oriende d'u capeluèche da 'u quale jè lundane 25&nbsp;km. Se iacchie jndr'à 'u Salende, sus a 'u margine meridionale d'a Murgia tarandine, addò queste, attraverse 'a serre de Roccaforzate e San Crispieri e le Serre de Lizzane e d'a Marine, scennene digradanne verse 'u mar Jonio, addò stè 'a località turisteche invernale. 'U comune face parte de l'associazione nazionale "Cetate d'u vine", face parte d'u GAL "Terre d'u Primitive", d'a strade d'u vine "Primitive de Mandurie e Lizzane DOC" e de l'Aunione de le comune "Terre d'u Mare e d'u Sole". 

Pe dialette, culture e tradiziune, Lizzane jè a piene titole salendine, rennenele avulse da 'u condeste socie-culturale d'a cetate de Tarde, da 'a quale ave picche influenze.

## Sciugrafije fiseche

'A cetadine de Lizzane se iacchie jndr'à 'nu territorie pratecamende pianeggiande. L'altezze cange da 'nu minime de 0 m.s.l.m., vecine a 'a marine e d'a linèe de coste, a 'na massime de 97 m.s.l.m. vecine a le serre de Lizzane. 'A case comunale se iacchie a 'n'altezze de 42 m.s.l.m. 'A Marine de Lizzane jè lundane da 'u cendre javetate 5&nbsp;km.

'U litorale, prevalendemende sabbiose cu sabbie vianghe e fine, jè condraddistinde da dune ricche de vegetazione caratteristeche d'a Macchie mediterranèe. 'U paesagge agrarie jè caratterizzate da ulivete, colture de arvule miste, fichete e mandorlete, alternate a seminative e a vignete.

'A vegetazione spondanèe e 'a macchie mediterranèe occupane le zone cchiù ierte e rocciose e le zone dunale. Le cambagne, ricche de testimonianze ca avènene da 'u periode neoliteche, se caratterizzane pa presenze de murette a secche, specchie, de cchiù o mene 35 massarie ca se iacchiane jndr'à tutte 'u territorie comunale e de le tipece trulle salendine, monumende d'a civiltà contadine. 'U trulle (d'u tipe salendine ditte pure *truddi*, *pagghiare*, *furnieddi* o *casedde*), jè 'na costruzione realizzare cu petre luate da 'u terrene rocciose pe renderle contivabbele. Ste costruziune avenevane ausate cumme refuge pe animale, attrezze e crestiane.

### Idrografije
Jndr'à 'u territorie comunale, jè presende 'nu corse d'acque a carattere prevalendemente torrendizie, chiamate Fiume Ostone o canale de le Cupi (*lu Stoni* o *li cupi* in dialette locale). Stu fiume e l'area atturne a jidde jè assaije inderessande sie sotte a 'nu profile ambiendale (flore e faune) e sia sotte a 'nu profile storeche.

Infatte lunghe 'u corse sue, iacchiane 'u lore *habitat* naturale assaije specie animale cumme le anfibbie (marajòttole, rospe, ecc.), pisce (specialmende anguille) e 'nu sacche de tipe de acidde.
Pure 'a vegetazzione jè assaije ricche. Lunghe tutte 'u corse d'u fiume ste sembre 'nu cannete fitte fitte e assaije otre specie vegetale.

Sotte 'u profile storeche, invece, jè assaije 'mbortande purcé lunghe 'u corse sue, e in particolare vecine a 'u mare, onne state acchiate cu 'u passare d'u tiembe 'nu sbuènne de reperte archeologgeche (vasellame, ore, cerameche, petre fatiate, tembiette votive, necropole) ca resalene a l'età d'u bronze, a l'età magno-greche e 'n'indere villagge ca resale a 'u Neoliteche. Cchiù nnande cu 'a staggione de le bonifeche de fine uettecinde, 'u fiume Ostone ha servite pe assucà 'a Palude Rotonne vecine a San Crispieri.

### Sismicità
*Classificazione sismiche:zone 4 (sismicità assaije vasce).
Jndr'à 'u corse d'a storie, l'uneche evente sismiche de rilevanze, ha state quidde d'u 20 febbrare 1743, avvertite jndr'à tutte 'u Salende. 'U terramote, d'u none grade d'a scale Mercalli, scuasciò le cetate vecine de Frangaville Fundane e Nardò provocanne pure muèrte e ferite. Stu fatte, a Lizzane jè documendate da certe scritte ca se iacchiane jndr'à diverse archivije d'u comune. Jndr'à ste scritte se conde de cumme 'a scosse de terramote avere state forte assaije, provocanne 'u paniche 'mbrà le crestiane. Jndr'à 'u paese scuffularene 'nu sbuènne de case e otre se lesionarene e addiritture 'u palazze marchesale se inclinò.

### Clime
*Classificazione climateche: zone C, 1.004 GG.
Lizzane presende clime mediterranèe. 'A vicinanze d'u mare tène le 'nvirne cchiùà cavede, quanne le temberature scennene raramende sotte 'u zere e le perturbaziune nevose so probbie rare. L'urtema nevicate abbondande ha state 'u 30 e 31 decemmre 2014, quanne caderene cchiù o mene 10&nbsp;cm de neve. 'A staggione 'a temberature, supranesce facilmende pure le 40 grade. Soprattutte jndr'à l'urteme anne, sonde assaije frequende temborale violende e trombe d'arie.

Chiste sonde le temberature medie annuale:

## Storie

Non g'esistene assaije notizie sus 'a storie de Lizzane. Certe jè ca 'u "pagus", 'u rione de case umile de cambagne de Lizzane, resale a prime d'u mille. Non g'è possibbele precisà date, cumme non g'è facile indicà a quale colonie appartenevane le prime crestiane d'u pagus Lizzanese, pure ca se crede ca avessera essere romane o grece.

### 'U neoliteche
Le prime presenze jndr'à stu territorie, se avere securamende ggià jndr'à 'u periode d'u Neoliteche.

Precisamende, jndr'à località "Bagnàra" e "San Cassiano" onne state acchiate, apprisse alcune scave, reste de 'nzediaminde e villagge capannicole ca reguardavane l'età neoliteche. Jndr'à le stesse zone, pò, onne state acchiate numerose arnese e attrezze de quedd'epoche de petre e de selce accussì cumme jndr'à 'u prime tratte d'u "Canale de le Cupi", jndr'à le grotte ca se iacchiane sus a le late d'a gravine piccenne.

### L'età greche-romane
Apparte le colonie Greche, presende ggià sus a 'u territorie salendine e, in particolare jndr'à 'u tarandine, pure chidde Romane prendevane possesse de ste terre. Jndr'à l'anne 206 n.C. avenìe condotte 'a colonie Neptunia. A le tiembe de Verone e de Vespasiane tre colonie avenerene condotte jndr'à Provinge de Tarde. A le Colone avenèvane assegnate de le stuèzze de terre de 200 yugere. Da aqquà nascìe 'a necessità de le casette pe le contadine. Accussì sensibbilmende le casolare se aggruppavane e furmavane le villagge. Ste popolazziune, fatianne le cambe e facennele devendà produttive spannevane 'u benessere jndr'à totte 'a provinge, aprivane strade, ca passavane pe tutte l'agre Tarandine, de le quale une purtave a Orie, pe arrevà a 'a Via Appia de Brinnese, l'otre direttamende a Tarde e a le villagge 'nzeccate.

### 'U periode longobbarde e le 'nvasiune
Tramundate 'u 'Mbere Romane, le Barbare, cumme 'nu torrende ca squasce tutte cose, invaderene l'Itaglie. Totila arrevò 'mbonde a le terre salendine, Belisario se pigghiò 'a Calavrie, jndr'à 'u 555 Narsete reconguistò ste reggione, ma jndr'à 'u 568 le Longobbarde occuparene Tarde e Brinnese. Le grecie se accordarene cu le longobbarde 'nzippanne 'nu muraglione ca signave 'u confine 'mbrà 'a foreste tarandine e 'u marchesate de Orie. 'U territorie lizzanese, mò, s'acchiave sotte a 'u condrolle de le longobbarde. 'A pace, però, durò picca picche. Jndr'à 'u 717 Leone Isaurico 'nvadìe ste reggione destruggenne chiesere e convende, costringenne le crestiane a sconnerse croce e effigge, specie jndr'à 'u tarandine, addò le crestiane scunneve le oggette sacre jndr'à le gravine, jndr'à le burrone e, a Lizzane, jndr'à certe grotte appene scavate cumme quedde de S. Jangele. Pure le Saracene 'nvaderene stu stuèzze de Itaglie, destruggenne Orie, Mandurie e le villegge 'nzeccate 'mbonde a arrevà a Tarde ca avenìe destrutte. Apprisse le Saracene, se scatenarene, sus a ste terre le Schiavone e le Ungarise ca destruggerene tutte le villagge, da 'u litorale 'mbonde a l'endroterre. L'eccidie e le distruziune scerene nnande da 'u 924 a 'u 962, 'mbonde a 'a combarse d'u 'mberatore Niceforo Foca.

### Le 'nzediaminde releggiose Basiliane
Le recorde d'a permanenze de ste releggiose a Lizzane, se iacchiane jndr'à "valle de le Cupi" apprime e jndr'à cripta e convende de l'Annunziate apprisse. Le releggiose Basiliane, già presende da 'nu sacche de anne jndr'à 'u Salende, duranne le persecuziune averene riuscite a salvarse scunnennese jndr'à foreste e jndr'à le cripte sottoterre. Le prime 'nzediaminde se averene atturne a le sechele IX e X.

### 'A nascite d'u casale
Sus 'a nascite d'u casale, non ge stonne assaije fonde, ma certe de lore dicene ca Lizzane
eha state edificate jndr'à 'u 1208 da 'a condesse Albiria, figghie de Tancredi, re normanne. Fonde, pure ca sonde approssimative, dicene ca 'u re normanne Guglielme 'u Malo destruggìe Lecce, allore chiamate *[[Rudiae]]*, jndr'à 'u 1147.

Apprisse 'a recostruzione, le nobbele de Rudiae avenerene accugghiute jndr'à cetate a differenze de le povere ca, invece, avenèrene mannate fore. 'A condesse Albiria decedìe de assegnà a chiste suddite puveridde 'nu territorie vecine a Pusane addo, jndr'à 'u 1208, s'inzediarene assaije novelle lizzanise. Le otre ca rumanerene vecine a Lecce funnarene 'u paese de Lizzanelle.

Jè assaije evidende 'u legame de Lizzane cu Lecce tande da avè tutte e doje le cetate 'u stesse simbole de l'arvule d'u leccio, 'nu tipe de querce assaije presende 'nu tiembe jndr'à tutte e doje le territorie.

### Da feude a comune
Jndr'à 'u corse de le sechele, Lizzane devendò 'nu granne feude, cu 'u titele de marchesate. Diverse feudatarie se onne avvicendate a 'u comande de stu feude: jndr'à 'u 1271 'u casale avere state infeudate da Iacopo de Rephis, jndr'à 'u 1315 passò jndr'à le màne de Goffrede de Pandis, jndr'à 'u 1329 'u feude devendò probbietà de Giuanne Sanseverino, de le De Tremblayo jndr'à metà d'u XIV sechele, de le Francone jndr'à 'u 1475, de le De Raho jndr'à 'u 569, de le De Luca jndr'à 'u 1675 e de le Chiurlya jndr'à 'u 1697. St'urtema famigghie condrollò 'u marchesate de Lizzane 'mbonde a 'u 1806 quanne avenèrene abolite le feudalità.

Sotte 'a 'u profile amministrative, Lizzane ave fatte parte d'a Terre d'Otranto (pò Provinge de Lecce) da 'u XI sechele 'mbonde a 'u 1923, quanne da 'u distrette de Tarde, ca combrendeve 'a cetadine, avenìe costituite 'a provinge d'u Ionio, rebattezzate Provinge de Tarde sulamende jndr'à 'u 1951. A levèlle reggionale, avenìe sckaffate jndr'à reggione Salènde quanne, jndr'à 'u seconde dopouerre, 'u legislatore costituìe formalmende le reggione; cchiù nnande però, a 'a nascite effettive de le reggione tagliàne, 'a Reggione Salènde avenìe sckaffate jndr'à Reggione Pugghie. A levèlle statale, Lizzane, apprisse l'autonomije d'a quale godeve duranne 'a preistorie, facìe inizialmende parte d'a Magna Grecie (VIII-III sechele n.C.), pò avenìe annesse a 'u 'Mbere Romane ( da 'u III sechele n.C. a 'u IV sechele d.C.), a 'u 'Mbere Romane d'Occidende (IV - VI sechele d.C.), angore cchiù nnande a 'u'Mbere Bizzandine (VI-XII sechele d.C.), a 'u Pringipate de Tarde jndrìà 'u Regne de Sicilia (XII sechele d.C. - 1262) apprime e d'u Regne de Napule (1262-1816), pò, a 'u Regne de le Doje Sicilie (1816-1860) e, 'nfine, a 'u Regne d'Itaglie, e osce a die a 'a Repubbleche Tagliàne (1860 - osce a die). 'Mbonde a 'u 1951 Lizzane ave amministrate pure le doje fraziune de Torricella e Monacizzo devendate comune autonome sotte a 'u nome de Torricella.

### Simbole

'U stemme comunale de Lizzane avenìe approvate 'u 27 masce 1929, da quidde ca ere 'u cape d'u guverne Benito Mussolini. 'A descriziona soje jè 'a seguende:

'U gonfalone d'u comune jè costituite da 'nu drappe gialle-russe jndr'à 'u cendre d'u quale se iacchie 'u stemme.

## Monuminde e luèche de inderesse
### Architetture civile
#### 'U castelle
Jndr'à l'urteme dece anne 'u paese s'a stennute assaije verse nord, da est e da ovest, mandenenne caratteristeche strade lineare e ortogonale, cu predilezione soprattutte pe le case vasce mediterranèe ca sonde topograficamende aunite le une a le otre e ca, da 'u punde de viste condominiale sonde separate, pe affermà 'u dominie piccinne tipeche d'a civiltà contadine. 'U Palazze Marchesale (Castelle) se iacchie a le pide d'u pogge sus a 'u quale a chiane chiane se appogge 'u paese, se presende cu linèe sobbrie e severe. Seconde certe studiuse avenìe costruite sus a 'n'andiche nuclèe normanne da le barone De Raho jndr'à 'u XVI sechele, d'u quale rumane sulamende 'nu torrione.

Cchiù nnande rimaneggiate e ambliate. Seconde otre 'a sola vanne nord-ovest ha state fatte apprime d'u XV sechele e allore pò essere ca se referisce a 'na fase normanne o sveve, invece 'a vanne sud-est jè securamende successive. 'U disegne architettoneche ne revele jndr'à 'u comblesse sue ca jidde jè opere quattrecendesche prive cumme jè de torre, de fossate, de cinde ca quase sembre avvrazzavane le castidde de le sechele d'apprime.

Ave jndr'à l'inderne 'nu breve receinde, ca servive cumme atrie. 'N'ambie scalone porte a 'u prime piane addò stanze spaziose se seguone cu 'u lore aspette grave e severe, tande pe l'irtezze de le vane, ca 'a lore lariezze. Jndr'à l'inderne se 'ndruche angore 'a tracce de l'accussì ditte "Puzze d'a morte", jndr'à 'u quale po essere ca stonne angore le reste de le muèrte seppellite. L'edificie tenève 'a forme de 'nu quadrilatere e ospitave a pian terrene 'u frantoie, 'u muline, 'u granaie, le maiazzine e le scuderie. 'A Cappelle d'a quale 'u castelle jè dotate, osce a die ste achiuse a 'u culte e jndr'à condiziune precarie de conservazione, a sud d'a costruzione e ere dedicate a San Frangische de Paola. 'A cappelle tène 'na sagrestie piccenne e 'nu core cu 'na balaustre de legne; non ge presende l'abside e accogghie a 'u 'nderne 'na tele ca raffigure San Frangische da Paola; a le late stonne doje nicchie. L'altare non g'esiste e le varie stuèzze ca 'u combonevane onne state mise une sus a l'otre cumme rovine. 'Nu timebe 'u Castelle ere 'a dimore de le padrune d'u feude de Lizzane, le quale cercarene de farle devendà accogliende e ospitale. Soprattutte cu le Duche Clodinio, feudatarie de Lizzane da 'u 1606 a 'u 1677, ca 'u castelle, chiamate jndr'à quidde tiembe 'u Palazze d'u Duche, canuscìe 'nu periode de granne splendore, pure purcé duvìe accogghiere 'nu sbuènne de crestiàne, ca scevene jndr'à 'u paese de Lizzane pe le feste, organizzate in onore de San Caitane da Thiene, patrone d'u paese, allore angore beate. 

Otre architetture civile ca meritene 'na note sonde:
* Trappito Antonazzo
* Frantoio Mandurino
* Le 35 massarie presende jndr'à 'u territorie
* Palazze Majorano
* Palazze signorile jndr'à 'u cendre storeche

### Architetture Militare
#### Torre d'u Rrelogge
'A Torre d'u Rrelogge (XII-XIX sehcele) se iacchie sus a 'nu torrine d'u castelle, 'nu tiembe 'nu picche lundane da 'u 'mbiande normanne pare ca ere legate a 'u stesse da 'nu passagge sotterranèe, maje acchiate. Rappresende 'na testimonianze de valore storeche 'mbortandissime assaije. Da 'na prima letture de le strutture murarie pare evidende 'nu processe de sedimendazione ca s'a fatte jndr'à 'u corse de le sechele. 'A strutture de base pare angore reconducibbele a 'na torre fortificate de avvistamende e de difese, ca resale a 'u XIII - XIV sechele.

Aqquà a piane terre esiste 'n'uneca stanze a chianda quadrate  cu volte a botte. 'A vanna superiore d'a torre jè 'n'evidende refacimende cu sopraelevazione, ca ha state fatte atturne a 'u XV e 'u XVI sechele. Successivamende a st'intervende avenìe recostruite 'a volte d'a stanze ca esisteve apprime a 'u seconde levèlle, cu arche a seste acute. Avenèrene pure costruite le spalte de difese cu le relative caditoie e cu l'aggiunde de eleminde architettonece decorative d'u stesse materiale ausate pa sopraelevazione (carparo), ca ne onne ingendilite l'aspette. 'Mbrà 'u XVIII e 'u XIX sechele 'a torre devendò 'mbortande punde de referimende pa vite d'u paese p'u 'nzerimende d'u rrelogge e d'a torre campanarie. 'Nzippate 'a sommità soje, avenìe recavate 'n'apposite stanze pe accogghiere le meccanisme d'u rrelogge, e sus cu 'nu cambanile dotate de doje cambane de diverse dimenziune, ausate a 'u rrelogge. Cchiù nnande onne state affiangate doje cuèrpe piccinne de fabbreche a 'nu sole levèlle, affianghe a le doje late invece 'u terze late d'a torre ste 'nguedde a 'nu stabbele, 'nu tiembe ausate, cumme cinematografe, ma costruite, jndr'à le sechele passate, pe evidende ause militare. 

L'accesse a le stanze varie d'u fabbrecate avene jndr'à 'nu mode tutte indipendende.

#### Torre Costiere

Jndr'à 'u territorie de Lizzane se iacchiane 3 torre costiere:
* Torre Zozzoli o torre scuasciate (in dialette locale torre sgarrata), scettate 'nderre in parte
* Torre Russe, oramaje presende cumme de le rudere
* Torre Canneto, ca non g'esiste cchiù
* Torre de vedette ca se spannene lunghe 'a fasce costiere, costruite jndr'à seconda uerre mundiale.

### Architetture releggiose
#### Chiesere Matrice San Necole
De andiche origgene ere già esistende a le inizie d'u XIV sechele. Avenìe refatte e allariate jndr'à 'u XVI sechele. Stonne altare e cappelle (10), quedde dedicate a San Caitane (patrone d'u paese) stipe reliquie d'u Sande. 'A chiesere se sveluppe sus a ttre navate quedde cendrale cchiù ierte cu soffitte a cascettone, le doje laterale, cchiù vasce, cu coperture a volte. Le culonne ca mandenevane l'andiche tette d'a navate cendrale onne state scettate 'nderre pe consentì a cchiù fedele l'accesse e de osservà l'altare maggiore senze nisciune 'mbedimende.

De l'andiche balaustre ca 'nu tiembe avvrazzave 'u presbiterie, angore osce a die se pò ammirà 'u stemme de forme ovale d'a famigghie marchesale Chyurlia le lacerte de marme colorate, ca, cu sendimende comboste, abbelliscene le nicchie dorate de le cappelle laterale ca se frondeggiane, quedde a destre dedicate a San Gesèppe, sus a 'u late sinistre, quedde de San Caitane.

'Mbrà le numerose cappelle arrecurdame quedde d'u Crocefisse cu 'a statue d'a Madonne, quedde d'a Madonne de Pompei, rappresende jndr'à 'nu quadre atturnate da 15 quadrette cu le Mistere d'u Rosarie, 'a cappelle cu 'a rappresendazione de San Necole appettate sus a 'nu mure; quedde d'u Sacre Core de Gesù, cu l'omonime statue jndr'à 'na nicchie dorate; de le Ss. Cosimo e Tamiane, rappresendate jndr'à 'nu quadre a petture, mise jndr'à 'na nicchie rettangolare; segue quedde addò osce a die ste 'u Battistere de marme cu sus 'na statuette de San Giuanne ca battezze 'nu fedele. De le primitive cinghe finestre pe ogne late d'a navate cendrale, rumanene le sei cendrale cu vetre artistece, le quattre de fore, cangiate, ospitescene le dipinde de le Evangeliste. Jndr'à 'u 'nderne d'a chiesere, apparte a 'a missione de le Apostole, a 'u San Necole, a le Evangeliste, se ponne ammirà affrescate fegure angeleche longhe 'a navate cendrale e jndr'à l'abside, opere de l'artiste Frangische Carrino de Tarde, fatte jndr'à 'u 1961.

#### Convende San Pascale Baylon
Le marchese d'a *Terre de Lizzane*, D. Necole Chyurlia e 'a mugghiere D. Porzia De Luca, avèrene 'na granna 'mbortanze pa fondazione d'u Convende San Pascale Baylon de Lizzane; lore manifestarene 'a lore 'ndenzione de funnà 'nu Convende a le Attane d'a Provinge residende a Napule, jndr'à quidde tiembe capitale d'u Regne, purcé da chidde dependeve 'u consense; condemboraneamende presendarene "istanze e preghiere", quase condinue, a le Releggiose de le convende de Lecce, le quale, però, pe cchiù o mene trend'anne, non ge accettarene pe 'nu sacche de mutive.

Finalmende l'8 aguste 1732, Fra Caitane de San Nicolò, ministre provingiale, screvìe a 'u marchese D. Necole Chyurlia, pe darle 'a facoltà de 'nzippà, jndr'à *Terre de Lizzane*, 'nu convende pe ospità le frate d'a Reforme Alcantarine.

'U 6 sciugne 1734, apprisse ca avèrene state fatte le necessarie formalità, le frate pigghiarene possesse d'a terre, addò avera nascere 'u Convende, 'a Chiesere e 'u giardine, ausate 'mbonde a allore cumme aia cetadine. Le frate, destinate a furmà 'a fraternita releggiose, pigghiarene dimore momendaneamende jndr'à 'nu spizie d'u luèche e rumanerene 'mbonde a 'u 21 aguste 1742, date jndr'à quale se trasferirene jndr'à nove e definitive residenze: 'u Convende San Pascale Baylon.

Intande le frate, jndr'à 'u cendre piccinne e jndr'à le paise vecine, rumaneve ammirate pa lore disponibbilità apostoleche.

Quanne ste spicciave 'u Settecinde jndr'à tutte l'Europe (e in particolate jndr'à 'u Regne de Napule), in particolare mode da 'u 1799 anne d'a ["''Revoluzione Napuletane''", se scatenò 'a furie condre a le privete. Assaije convende avenèrene soppresse e destinate a uffice pubblece e le releggiose, ca stavene jndre, avenèrene allundanate da le probbie Case Releggiose.

'U Convende de Lizzane avìe 'a stessa sorte jndr'à 'u [1811.

Passate sta nefaste vendate, 'u Comune de Lizzane, 'mbonde da 'u 1816, presendò repetutamende richieste a le combetende Autorità pu retorne de le frate jndr'à 'u paese, ma non g'avenìe accolte; jndr'à 'u 1835 le locale avenèrene assegnate in rendite a le attane Spedaliere de San Giuanne de Dio de Tarde.

Apprisse a 'nu sacche de insistenze d'a popolazzione, le Frate Alcantarine returnarene a Lizzane 'u 6 scennare 1853, reprennenne 'u possesse d'a Chiesere, d'u Convende e d'u giardine.

'U 7 luglie 1866 'u Guverne tagliàne decretò 'a soppressione de le Convende, adibbennele a uffice pubblece e sus a base de quedda legge pure 'u Convende de Lizzane avenìe soppresse.

'U 29 novemmre 1866 'u Consiglie Comunale delibberò ca le stabbele avenessere adibbite a 'nu spizie pe le puveridde e asile infantile, invece 'a Chiesere de San Pascale Baylon rumanìe aperte a 'u culte, officiate da doje releggiose.

Jndr'à 'u 1886 Attane Ferdinando de San Gesèppe accattò 'u Convende e 'u giardine, ma none 'a Chiesere de San Pascale e pò, 'n'anne apprisse, le revennìe a 'a segnorine Angeliche Campo, 'na probbietarie de Lizzane. Jndr'à 'u 1889 Angeliche Campo lassò l'ause e l'usufrutte d'u Convende a d'u giardine a le frate frangescane.

Jndr'à 'u 1890 'u Convende devendò Case de formazione cu 'a Scole de Teologgie, ma apprisse a quattre anne avenìe trasferite a Squinzano. Jndr'à 'u 1907 Angeliche Campo murìe e 'u Convende passò a 'u frate sue Frangische a 'u quale, apprise 'a morte, arrevate 'u 24 decemmre 1918, succedìe 'u figghie Pitre, 'u quale esaspeò acussì tande 'a situazione ca le Superiore trasferirene l'indere fraternità, abbandonanne ogne cose, pe cui, jndr'à 'u 1922, 'u Convende, libbere d'a presenze de le frate, avenìe destinate a Caserme de le Carabbenire.

'U stesse Pitre Campo, subbete apprisse 'a partenze de le frate, vennìe 'u Convende e 'nu stuèzze de l'orte a 'u signore Gesèppe Rosati, ca l'ausò cumme deposite de pagghie, tabbacche e repare a 'n'ovile.

'U 23 decemmre 1939, grazie a 'u 'nderessamende de 'n'apposite Commissione, le frate facerene retorne jndr'à 'u Convende de Lizzane. Repegghiò accussì 'a vite regolare e l'atività apostoleche ca sembre avere condraddistinde le Frate.

Da 'u 1° decemmre 1942 a 'u 15 marze 1944 'u Convende avenìe adibbite a caserme pe le militare paracadutiste. Spicciate 'a uerre, partenne da 'u 1946, Attane Stefano Marchionna, frate assaije stimate e amate da le lizzanise, a chiane chiane facìe refiorì 'a vite atturne a 'u Convende cu le varie attività liturgeche, apostoleche e culturale.

#### Chiesere d'u Rosarie

Se iacchie jndr'à vanne andiche d'u paese, avenìe 'nzippate jndr'à 'u 1562 in stile romaneche, cu rosone e monocuspide, cu coronamende a dendelle jndr'à facciate. Queste, slangiate, presende 'na sole entrate, doje lesene a le anghele e 'nu rosone cercolare, sus a 'u quale se vede 'u stemme gentilizie d'a famigghie De Raho, feudatarie de Lizzane, ca facìe 'nzippà 'a chiesette. Sus a 'u late sinistre se vedene le arche de appogge d'u Castelle normanne, costruite apprisse a 'u terremote d'u 1743.

Sus a 'u late destre se note 'u cambanile (senze cambane), ierte cchiù o mene 250&nbsp;cm. L'edificie se sveluppe sus a 'na uneche navate oriendate jndr'à 'u siense este-ovest cu altare prengepàle a ponende, 'nguedde a l'abside semicercolare, 'a quale volte jè dipinde de celeste. A parte l'altare de petre e de legne, l'abside presende cinghe nicchie vacande. Trasenne sus 'a destre, ste 'n'affresche d'a Madonne cu 'u piccinne, in parte velate da 'nu strate de 'ntonache, fatte in epoche successive cu freggie sovrapposte, pe stu fatte l'affresche se 'ndruche. Sus a 'u pilastre affianghe, sotte a 'nu strate piccine de 'ntonache, appettate cumme ce erane de le venature marmorèe, se 'ndruche 'a fegure de 'nu Sande cu mitre, jndr'à l'atte de benedìe (probbabbilmende pare ca jè San Necole, titolare d'a Parrocchie Matrice). 'A coperture a botte de l'uneche navate jè quase combletamende affrescate e decorate; a le late stonne ttre arcate, jndr'à chidde cendrale ste 'na nicchie de legne (une pe late), ca 'nu tiembe accogghieve statue o petture sacre. 'A varietà de le culure e de le mutive ausate pe le decoraziune ne facevane 'nu tiembe 'nu gioielle piccinne de guste, pure pa sobbrietà ca le auture saperene mandenè. In corrispondenze d'a terze campate de destre 'na porte face trasè jndr'à 'na stanze adibbite a sagrestie. 'A chiesette jè illuminate, apparte ca da 'u rosone mise sus 'a facciate pure da 'na finestra piccenne mise sus a l'abside; le decoraziune piccinne a dendelle e a conghigghie testimoniane l'aunità de stile ca se vulìe dà a 'u mumende d'a costruzione. Osce a die 'a Chiesette d'u S. Rosarie, achiuse a 'u culte jè jndr'à 'nu state de abbandone da 'nu sbuènne de anne, jè ausate cumme deposite parrocchiale.

#### Cappelle d'u Crogefisse

Se iacchie jndr'à 'u cendre storeche d'u paese vecine a 'u castelle normanne; se mandene jndr'à condiziune bbuène, jè 'na preziose testimonianze de l'idendità culturale storeche de le lizzanise. Jè ipoggèe purcé mise sotte a 'u levèlle stradale de cchiù o mene 150&nbsp;cm; l'esterne jè combletamende viangate cu 'a cauce. L'accesse a l'edificie, scise sette gradine, avène ausanne 'nu portale ca se iapre jndr'à 'u late oriendale, sottoposte rispette a 'u levèlle stradale e precedute da 'nu portichette rettilinèe cu intradosse a botte. Assaije semblice jè 'u 'nderne de forme rettangolare, cu coperture costituite da doje cupole 'nzeccate piccenne, ierte cchiù o mene 550&nbsp;cm; le volte a cupole sonde affrescate cu mutive de carattere sacre; tre fenestrodde donne luce a 'u 'nderne, caratterizzate da 'nu belle pavimende maiolecate, refatte jndr'à 'u 1875.

Jndr'à sagrestie de rrete a l'altare d'a parete de funne, ca jè gerate a crocere e repavimendate jndr'à 'n'epoche recende, 'na scaeltte rudimendale porte a 'u cambanile (ierte 250&nbsp;cm), ca tène 'na cambane ca resale a 'u 1736. Jndr'à Cappelle, guardanne l'Altare, a destre, se iacchie 'na custodie de legne verniciate, ca racchiude 'n'andiche statue de cartapeste, de Sand'Elena 'mberatrice.

Sus a 'u late occidendale d'a Cappelle jè custodite 'na statue andiche de legne de San Caitane Thiene (ierte 1,58 m), patrone d'u paese, purtate aqquà pe colpe de 'nu scoffolamende d'a volte d'a Chiesere Matrice, jndr'à 'u 1955. Sus a l'altare se ammire 'n'affresche de autore ignote, ca resale cchiù o mene a 'u XVI-XVII sechele. Jidde ca dè 'u nome a 'a chiesette raffigure 'na *[[Deesis]]* (Intercessione, jndr'à lènghe iconografeche jè 'nu 'nzieme de ttre figure: Gesù a 'u cendre, a destra soje Marije sandissime e a 'a sinistre, normalmende, San Giuanne apostole) de notevole valore artisteche. L'aspette de le personagge jè rappresendate cu l'ause de linèe dritte e curve, soprattutte jndr'à 'u cuèrpe de Criste, tipeche d'a tradizione bizzandine. Da notà, soprattutte, 'a dimenzione d'u costate e d'a vendre deformate da 'a sofferenze e da 'a morte, elemende tipecamende bizzandine. 

'U perizome jè fatte cu 'nu culore vianghe trasparende, ca se addenze sulamende jndr'à le linèe ca descrivene le pieghe. Evidende sonde 'a sproporzione e 'a rese picche realisteche de le arte d'u Criste, manghe tutte 'u sienze d'a prospettive; infatte le figure se sovrapponene a 'u blu d'u piane de sfonne d'a Madonne e de S. Giuanne. Sonde sulamende le geste e none l'espressività de le facce a rennere 'u signifecate d'a rappresendazione iconografeche.

### Chiesere e cripte rupestre

'A cetadine de Lizzane, ha state, pe 'nu sacche de sechele, javetate da monace bizzandine, basilane e gesuite. L'esistenze de ste figure releggiose, ha lassate 'nu sbuènne de tracce architettoneche e artisteche ca iacchiane 'u lore fulcre jndr'à le doje granne chiesere rupestre cu relative cripte: quedde d'a *Ss. Annunziate* e quedde de *Sand'Jangele*.

#### Chiesere e cripte rupestre ''Ss. Annunziate''
'A cripte rupestre d'a Ss. Annunziate se iacchie a cchiù o mene mezze km de lundananze da Lizzane. 'A chiesete d'a Ss. Annunziate jè conziderate 'nu monumende de notevole inderesse storeche artisteche, une de le cchiù singolare de tutte 'u territorie pugghiese e 'n'imbortande sanduarie rupestre, cendre de devozione mariane e mete de pellegrinagge da vanne de tutte 'u territorie joneche mise a sud-est de Tarde specialmende jndr'à 'u Medioeve. 'A Cripte ha state fatte da 'na grotte ggià Cenobio Basiliane, ere ricche de depinde murale sacre, alcune de 'na bellezza rare, de epoche none anderiore a 'u sechele XI. Sus 'a Chiesere rupestre, avenìe, cchiù nnande, 'nzippate 'na Chiesere, 'mbrà 'u IX e 'u X sechele. Jndr'à le sechele XII e XIII se facerene quacche 'ndervende parziale sus a l'edificie, senze, però, cangiarne jndr'à 'nu mode 'mbortande l'aspette formale e 'a configurazione spaziale. 

'Mbrà 'u XIV e 'u XV sechele avenìe fatte 'na restrutturazine generale d'a Cripte e d'a CHiesette, otre fatìe avenèrene fatte 'mbrà 'u XVI e 'u XVII sechele. A le inizie d'u XIX sechele avenìe 'a totale restrutturazione de l'edificie e 'u rennovmaende de le opere pettoreche. Jndr'à Chiesere, 'nu tiembe, stavane none mene de 22 depinde murale. Pe colpe de leggende de tesore scunnute, 'a Chiesette avenìe sottoposte a sacchegge. L'accesse a 'a chiesere rupestre ha state repristinate da 'u Rotary Club de Mandurie in occasione d'a VI Feste de Fine Vendemmie 'u 17 novemmre 2002.

#### Cripte rupestre e grotte de ''Sand'Jangele''

'A chiesere de Sand'Jangele (Cripte Basiliane) se iacchie in contrade Serra de le Jangele sus a 'na collinette ca se chiame monde Sand'Jangele a 3&nbsp;km a nord-ovest de Lizzane. 

'A grotte de Sand'Jangele se iapre 'ngape 'a colline jndr'à le calcare vianghe-cerulèe sub-cristalline d'u Cretaciche e se articole jndr'à chiste pe cchiù o mene 50 metre. Sus a 'u piane de calpestìe se ponne notà varie frammende de osse cu 'nu strate de fossilizzazzione assaije avanzate, frammende de cerameche de varie epoche e allore non ge se pò escludere 'a presenze de quacche levèlle, in poste, d'u periode neo-eneoliteche e post-neoliteche. Le tracce de l'epoche de culte, sonde soprattutte 'a presenze de numerose affresche paleocrestiane.

#### Otre architetture releggiose
Otre architetture releggiose sonde rappresendate da le varie chiesere e cappelle presende jndr'à 'u castelle, jndr'à le palzze signorile, jndr'à le massarie e da le tembiette grece e romane acchiate jndr'à le zone a inderesse archeologgeche.

### Zone archeologgeche
L'indaggine archeologgeche ave permesse de scrivere 'u territorie de Lizzane jndr'à 'mbortande arèe neoliteche d'u Sud-Est tarandine ca combrende Torre Castelluccia, Saturo, Puerte Pirrone. 'Na cambagne de scave fatte, infattee, jndr'à località Bagnara, ave purtate a 'a luce 'nu 'nzediamende capannicole de 'na comunitate agricole-pastorale cronologgecamende collocabbele jndr'à 'u Bronze Medie (XV-XVI sechele n.C.). Otre scave archeolggece, onne state fatte jndr'à zone *Sanda Patronilla*, in zone *San Vito*, jndr'à tutte 'u corse attraversate da 'u fiume Ostone, atturne a 'a massarie Casavianghe e jndr'à tutte 'u territorie comunale. Jndr'à ste scave onne state acchiate chiaute e necropole d'u periode greche, messapeche e romane, reste de ville cu culonne in stile doriche, vasellame de varie genere e de varie epoche (da le messape a le grece, da le romane a 'u medio-eve).

## Suggettate
### Evoluzione demografeche

A 'u 31 decemmre 2009 a Lizzane resultane residende 82 cetadine furastire. Le nazionalità prengepàle sonde: 

*  Albanie: 31
*  Romanie: 13

### Tradiziune e folclore
#### 'U Tarandisme

A Lizzane, 'u tarndisme jè angore inscangellabbile jndr'à memorie de le vecchiaridde. Lore cundane de vere e probbie rituale musecale ausate pe "guarì" le femmene muzzecate da 'a tarande. Stu rituale ere fatte da 'nu balle freneteche e stangande fatte pe ore e ore o addiritture pe sciurne, da le tarandate. Stu balle scettave 'nderre chiste e se ne scevane jndr'à 'nu state de *trance*. A Lizzane appene se 'ndrucavane le prime sindome d'u muèzzeche d'a tarandole, se appennèvane tanda fazzelitte de culore diverse jndr'à stanze cchiù granne d'a case. 'A tarandate allore ne scacchiave une e ballave cu quidde. 'U culore d'u fazzelette 'ndicave 'u culore d'a tarande. Apprisse ore de balle se sceve, sembre ballanne e sunanne, in cambagne, sus a 'u poste addò 'a tarandole avere muzzecate 'a tarandate.

Solitamende le struminde ausate pe sta terapie musecale erane 'u violine e 'u tamburrelle, a le quale se aggiungeve certe vote l'organette e 'a chetarre.

'U teste d'a tarande lizzanese jè quiste:

*Addò t'è pizzicatu la tarantella,* 
*Addò t'è pizzicatu la tarantella,* 
*sott'alla putarea ti la 'unnella,* 
*sott'alla putarea ti la 'unnella,* 
*Addò t'è pizzicata la taranta,* 
*Addò t'è pizzicata la taranta,* 
*sott'alla putarea ti la mutanta,* 
*sott'alla putarea ti la mutanta,* 
*Addò t'è pizzicata pozz'ess'accisa,* 
*Addò t'è pizzicata pozz'ess'accisa,* 
*sott'alla putarea ti la cammisa,* 
*sott'alla putarea ti la cammisa,* 
*Addò t'e pizzicatu lu tarantoni,* 
*Addò t'e pizzicatu lu tarantoni,* 
*sott'alla putarea ti lu casoni,* 
*sott'alla putarea ti lu casoni,* 
*Ci è taranta lassila ballari,* 
*Ci è taranta lassila ballari,* 
*ci è malincunia caccila fori,* 
*ci è malincunia caccila fori,* 
*Balla taranta mia, balla cuntenta,* 
*Balla taranta mia, balla cuntenta,* 
*Ca stè l'amori tua, ti sona e canta,* 
*Ca stè l'amori tua, ti sona e canta,* 
*Sana malata mia, sana malata,* 
*Sana malata mia, sana malata,* 
*No è ti cori la tua malatia,* 
*No è ti cori la tua malatia.* 

#### 'A Bufanìe
'U 6 scennare, sciurne d'a Bufanìe, se face lunghe le vie d'u paese, "* calate de le Magge*".

'A matine, già accumenzanne da le priume ore de l'albe, 'na banne sone nenie natalizie pe le strade d'u paese e, prepare l'atmosfere a 'a manifestazione ca se face jndr'à 'u pomerigge, quanne da 'u Convende de San Pascale Baylon, partene jndr'à le lore sonduose abite e le riale lore, le Sapiende d'oriende, precedute da 'a stelle comete e scortate da 'nu sacche de scudiere e pagge. Apprisse ca onne passate pe certe vie, se vè jndr'à 'u cendre storeche, nnande a chiesere se San Necole, jndr'à vanna vasce d'u paese addò avènene mundate de le palche. Le Magge, guidate da 'a comete vonne da Erode addo se face 'u dialoghe. Apprisse ca onne salutate Erode, 'a comete iesse arrete guidanne le Magge a 'a grotte d'u Piccinne. 'A manifestazione se achiude festeggianne cu le fuèche d'artificie.

#### 'A Passione de Criste

'U sciurne d'a Dumeneche de le Palme, jndr'à le ore d'u pomerigge, se face 'a rappresendazione d'a Passione de Criste, sus a piazzale du convende, manifestazione ca se face da 'u 1971. Da 'u 2007 'a manifestazione dace parte de l'associazione europèe Europassion, ca cogghie le cetate legate da 'a stessa tradizione. Ogne anne sta manifestazione porte 'nu sbuènne de turiste e devote jndr'à cetate da ogne vanne d'a Pugghie.

 

#### Le Tavole de San Gesèppe

'N'otra tradzione assaije sendute da le lizzanise jè quedde de le Tavole de San Gesèppe. Queste jè 'na tradizione assaije particolare diffuse jndr'à 'u Salènde, in Sicilia e jndr'à otre reggione de l'Itaglie cendre-meridionale.

Jndr'à sta tradizione se 'mbandiscene tavole granne assaije, certe vote gradune, chine chine de piatte tipece salendine e lizzanise, ma non g'adda sta 'a carne.

Scenne jndr'à cucine, solitamende mise jndr'à 'na stanze de rete a quedde addò jè 'mbandite 'a "taula", se avène subbete subbete colpite da 'nu cavete forte forte ca iesse da 'u fuèche ca pe sciurne e sciurne rumane appezzecate pe permette 'a cotture de "lu cranu stumpatu", grane bollite jndr'à certe "pignate" e condite cchiù nnande cu soffritte de petrusine, cepodda verde e pepe jndr'à grosse quantitate. 'U stesse condimende avène ausate pure pa preparazione d'a "massa cu lli ciciri" (masse cu le cicere), tagghiatelle fatte jndr'à case, aunite a le cicere ca jndr'à certe zone d'u Salènde avène chiamate "Tria cu lli ciciri". 

## Culture
### Bibblioteche
Jndr'à 'u comune sonde presende 'a bibblioteche comunale, ca se iacchie jndr'à 'nu locale d'a scole medie e, 'a bibblioteche d'u Convende San Pascale Baylon, ca se iacchie jndr'à 'u stesse convende e ca raccogghie 'nu sbuènne de libbre de ogne tipe e 'nu sacche  de volume preggiate assaije ca vonne da 'u '700, a 'u '900.

### Musèe
#### Musèe civiche d'a paleontologgije e de l'omme
'U Musèe civiche d'a paleontologgije e de l'omme, ave sede jndr'à 'u cendre streche, jndr'à 'u Palazze Majorano, 'nu tipeche palazze de le signorotte locale d'u Uettecinde. 'U musèe cogghie 'mbortande reperte partenne da 600 miliune de anne fa, ca arrivane da tutte 'u munne e da fossile acchiate jndr'à 'u territorie de Lizzane o d'a reggione. 'Na granne sezione jè dedicate a l'archeologgie cu l'esposizione de 'nu sacche de reperte ca resalene a 'u periode d'a Magna Grecie, a 'u Neoliteche e prossimamende a l'esposizione de reperte ca resalene a l'età d'u Bronze, a l'età Romane e a chidde medievale. Jndr'à 'u musèe avènene fatte vedè 'nu sacche de attrezze da fatìe e gegge de ause domestiche tradizionale, cumme l'andiche telaie angore osce a die funzionande e cu l'accessore. Belle probbie "lu traìnu", carre trainate da cavadde o ciucce pu trasporte, 'mbortande cumme valore documendarie soprattutte pe le generaziune nuève.

Stonne granne sezione dedicate a le culture de l'Afriche, de l'Oceanie e a l'arte condemboranèe.

### Scole
Jndr'à 'u comune stonne quattre scolematerne, doje elemendare e une secondarie de prime grade.

### Imbiande sportive
Jndr'à 'u comune se iacchiane de le imbiande sportive:
* Palazzette d'u sport
* Stadie comunale "Antonucci"
* 'Nu sacche de cendre de manegge e equitazione

### Sanità
'U territorie comunale face parte de l'Azienda Sanitarie Locale Tarde/1 (ASL TA/1). Jndr'à 'u comune se iacchiane 'nu Cendre de Salute Mendale (C.S.M.) e 'nu poliambulatorie cu servizie de Uardia Mediche. Pò ste pure 'nu presidie sanitarie turisteche jndr'à marine.

### Cucine

Apparte a 'u vine e l'uegghie pregiatisseme assaije, otre prodotte tipece sonde 'u grane, le fiche, l'uve da tavole, 'a ricotta forte e 'nu sachce deprodotte casearie locale, 'a scapece e otre piatte tipece sonde:

Elenghe de le prengepàle piatte in dialette locale e dialette tarandine 

* *fai e fogghji*, *fave e fogghie*
* *massa culli cicciri*, *masse cu le cicere*
* *ricchiteddi e maccarruni culli purpietti e  brascioli*, *chianghiaredde e maccarrune cu le purpette e le brasciole*
* *cranu štumpatu*, *grane stumbate*
* *ricchiteddi culli cimi ti rapi*, *chianghiaredde cu le cime de rape*
* *pašta cu la muddica ti pani*, *paste cu 'a muddiche de pane*
* *marangiani chieni*, *marangiane anghiute*
* *fai scarfati*, *fave scarfate*
* *ciambotta*, *ciambotte*
* *[[Frisella|friselle]]*, *frisedde*
* *[[pettole]]*, *pettole*
* *lu tìmpanu*, *u tumbane*
* *brotu chinu*, *brode chine*
* **riso patate e cozze'', ''rise patane e cozze''
* ''pasta con le cozze'', ''paste cu le cozze''
* ''pasta e fagioli con le cozze'', ''paste e fasule cu le cozze''
* ''pecura alla pignata'', ''pechere a 'a pignate''
* ''purpu alla pignata'', ''vurpe a 'a pignate''

=== Lènghe e dialette ===


'U dialette lizzanese face parte d'u [[Dialette salendine|salendine]] e appartene a 'u gruppe de le [[gruppe siciliane|dialette tagliàne meridionale estreme]].

L'accende e 'a cadenze d'u lizzanese sonde prevalendemende [[dialette brinnesine|brinnesine]] (dialette salendine settendrionale), ma forte jè pure l'imbronde d'u [[dialette leccese|leccese]], ca jè 'u salendine cendrale. 'U dialette lizzanese, allore, se allundane assaije probbie da 'u dialette d'u capeluèche ioniche ([[Dialette tarandine]]) ca appartene a le dialette de transizione apulo-salendine.

=== 'Na poesie jndr'à 'u dialette de Lizzane ===



=== Releggione ===
'A releggione cchiù diffuse jè 'u [[cattolecesime]] de [[rite romane]]. A Lizzane esistene doje confraternite: quedde d'u [[Rosarie]] e quedde d'a [['Mmaculate]]. Assaije sendute sonde le feste releggiose de **San Caitane da Thiene**, patrone prengepàle (6 - 7 aguste), **San Pascale Baylon**, protettore d'a cetate (da 'u 15 a 'u 18 masce) e **San Gesèppe**, quanne avènene allestite le famose **Tavole de San Gesèppe*' e le fanove pe le strade (18 - 19 marze) ca vedone 'na partecipazione numerose de le cetadine e ca rechiamane 'nu sbuènne de crestiàne da totte 'a provinge e da 'u [[Salènde]] in generale.

Otre feste releggiose assaije sendute sonde:
* [[Sand'Andonie da Padova]]
* [[Madonne d'u Rosarie]]
* [[Corpus Domini]]
* [[Bufanie]]
* [[Assunzione de Marije]], cu 'a processione a mare d'a statue.
* [[Sumàne Sande]], ca rote atturne a 'a processione de le [[Mistere d'a fede|Mistere]], a 'a processione de notte d'a [[Marije 'Ddulurate|'Ddulurate]] e a 'a visitazione de le [[Sepolcre]] (*altare d'a reposizione*) da vanne de le *Perdune*, coppie de confrate d'u Rosarie ca 'ngappucciate e a scazate camminane pe le vie d'u paese pe totte 'a nuttate in segne de penitenze.

=== Personalità legate a Lizzane ===
* [[Andonie Chionna]], carabbiniere
* [[Mimme Cavallo]], candautore
* [[Pascale Pozzessere]], reggiste cinematografeche
* Salvatore Fischetti, storeche e recercatore, autore in lènghe e in dialette. 

=== Fatte ===


* [[Bufanìe]]: Calate de le Magge (6 scennare)
* [[Tavole de San Gesèppe]]: 18 marze
* [[Dumeneche de le Palme]]: [[Passione de Gesù|Passione de Gese Criste]], organizzate da [[Pietre Vive onlus]]
* [[San Pascale Baylon]]: protettore d'a cetate; se face 'a fiera granne e pe ttre sciurne stè 'a feste (17 - 18 masce)
* [[San Caitane Thiene]]: patrone d'a cetate (6 - 7 aguste) 	
* *Agritur*, manifestazione enogastronomeche, de culture e indrattenimende (prime metà d'aguste)
* Feste d'u vine novelle (prime metà de novemmre)

== Media ==
Jndr'à 'u passate, jndr'à 'u paese, onne fatiate diverse media, jndr'à 'nu sacche de settore. 'Mbonde a le anne '80 - '90, erane presende 'na decine de staziune radie private e doje televisiune (Tele Provincia Jonica e Tele Lizzano).

== Sciugrafije antropeche ==

=== Urbanisteche ===
'A strutture urbane d'a cetadine lizzanese, presende 'n'espanzione a macchie de uegghie, cu de le fraziune o cendre piccinne javetate, atturne a 'u nuclèe comunale prengepàle. L'espazione urbane ha accellerate assaije jndr'à 'u corse d'a [[seconde uerre mundiale]] e jndr'à 'u dopeuerre, grazie pure a 'u boom economeche. Indere zone de cambagne, massarie e case contadine, onne state inderamende avvrazzate da 'u tessute urbane. Esembie de sta espanzione jè 'u Convende San Pascale Baylon ca 'mbonde a 'u [[1945]] se acchiave a mmienze chilometre fore da 'u paese e osce a die se iacchie quase quase a 'u cendre.

'U nuclèe primitive d'u comune jè 'u cendre storeche, ca s'a sveluppate atturne a 'u castelle marchesale e d'a chiesere matrice, osce a die a sud d'u javetate.

'U cendre storeche presende vicole e stradine cu le classece curvune. 'U mande stradale osce a die ha state asfaltate cu btitume sotte a 'u quale ste angore 'u vecchie mande stradale, fatte de chiangune vianghe.

'U reste d'u paese jè caratterizzate da strade longhe regolare e ingroce. Fore da 'u paese stonne assaije contrade e le fraziune d'a marine.

=== Riune ===
==== Paese ====
* Convende
* Cendre storeche
* Li Cupelli
* Belvedere
* Palantòne
* Difesuòla
* Annarella
* Cendre
* San Vito

==== Marine ====
* Bagnara
* Le Conche
* Palmintielle
* Trulle de mare
* Ostone
* Torrette (isole amministrative de [[Tarde]], agre de Lizzane)
* Cisanielle
* Marine Piccenne (isole amministrative de [[Tarde]], agre de Lizzane)

=== Isole amministrative ===
'Mbrà le comune de Lizzane e [[Pusane]], stonne certe [[exclave|isole amministrative]] d'u comune de [[Tarde]], quacchedune de chiste quase totte avvrazzate da l'agre lizzanese: 'a zone marine d'a Torrette e 'a zone de Porvica. 

Jndr'à prime jè presende angore 'na torre saracene chiamate [[Torre Zozzoli]], o torre sgarrate.

== Economije ==
=== Agricolture ===
L'attività cchiù praticate jè quedde agricole ca jè moderne e assaije sviluppate. Prodotte 'mbortande jè l'uegghie: normalmende se facene 6 mila quindale de [[uegghie extravergine d'alie]]. Assaije 'mbortande jè 'a produzione de ortagge, in particolare de pummedore e patane, de verdure, de frutte (agrume, melune, amennele, fiche) e de [[grane]]. 'U territorie comunale trase jndr'à [[Denominazione de origgene protette|DOP]] de l'[[uegghie d'alie]] [[Terre d'Otrande (gestronomije)|Terre d'Otrande]] ca combrende le provinge de [[Provinge de Tarde|Tarde]] e [[Provinge de Lecce|Lecce]].

=== Vine ===  


'A cetadine de Lizzane jè famose jndr'à totte l'[[Itaglie]] e pure cchiù oltre pa produzione de vine de qualitate eccellende , tande da avere ricevute 'nu sbuènne de recanusceminde e premie jndr'à 'nu sacche de rassegne 'mbrà le quale 'u [[Vinitaly]]. Jndr'à 'u [[1988]], se ave avute 'u recanuscemende d'a [[Denominazione de origgene condrollate|DOC]] "Lizzane" ca corrisponne a le territorie comunale de Lizzane, [[Faggiano]] e le isole amministrative de [[Tarde]].

L'industrie vinicole, costituisce 'a maggiore fonde de ricchezze d'u paese. Le aziende vitivinicole sonde cchiù de 'nu migliaie e avene 'na produzione de uve da vine de quase cindemile quindale e de 78 mile ettolitre de vine e quiste permette de essere 'u terze produttore de vine jndr'à [[Pugghie]] e 23° jndr'à totte l'[[Itaglie]].

Le vitigne cchiù diffuse sonde: [[Primitive]], [[Negroamare]] apparte otre vitigne diffuse jndr'à totte 'a Pugghie. Jndr'à st'urteme anne, pe mezze d'u cooperativisme, diffuse 'mbrà le produtture locale, ha state promosse 'a lavorazione de l'uve cu criterie ca responnene a le moderne tecniche settoriale. Da 'nu sacche de anne Lizzane face parte de l'associazione nazionale [[Cetate d'u vine]] e d'a strade d'u vine "Primitive de Mandurie e Lizzane DOC"".

Aqquà sotte avènene reportate le vine d'a D.O.C. Lizzane:
* Lizzane (Russe jndr'à le tipologgie normale, Frizzante, Uagnone, Malvasia Gnore, Malvasia Gnore Superiore, Negroamare Rosate jndr'à le tipologgie normale, Frizzante, Uagnone, Spumande, Negroamare; Vianghe jndr'à le tipologgie normale, Frizzante, Spumande) prodotte jndr'à provinge de Tarde.

=== Turisme ===
Jndr'à l'urteme anne, Lizzane ste vede 'na crescite d'u turismer assaije forte. Ogne anne, de estate, 'a bellezze d'a [[Marine de Lizzane|marine]] rechiame migliaie e migliaie de turiste da ogne vanne d'Itaglie e d'[[Europe]]. Jndr'à 'u reste de l'anne 'u turisme jè a carattere prevalendemende naturalisteche o culturale.

== Infrastrutture e trasporte ==


=== Strade ===
Le collegaminde stradale prengepàle sonde rappresendate da ([http://www.mapquest.com/maps/map.adp?searchtype=address&formtype=address&latlongtype=degrees&latdeg=40&latmin=24&latsec=0&longdeg=17&longmin=34&longsec=0&zoom=5 vide]):

* [[Autostrade A14 (Itaglie)|Autostrade A14]] [[Bologne]]-[[Tarde]] (barriere de [[Mazzafre]]) da e pe l'[[Itaglie settendrionale]]
* S.S. 7 ter
* [[Via Appia|S.S. 7 Appia]] da e pe [[Brinnese]]
* [[Litoranèe salendine]]

=== Ferrovie ===
Le staziune ferroviarie cchiù vecine sonde chidde de: [[Mandurie]] a 15&nbsp;km, [[Vurtàgghie]] a 17&nbsp;km, [[Frangaville Fundane]] a 21&nbsp;km e [[Tarde]] a 25&nbsp;km. 

=== Aeropuèrte ===
L'[[Aeropuèrte de Tarde-Vurtàgghie|Aeropuèrte de Tarde-Vurtàgghie "Marcello Arlotta"]] face servizie de linèe pu traffeche passeggere cu vole charter.

Le aeropuèrte cchiù vecine sonde:
* [[Aeropuèrte de Bare-Palese|Aeropuèrte 'ndernazionale de Bare "Karol Wojtyla"]];
* [[Aeropuèrte de Brinnese-Casale]]

== Amministrazione ==
Aqquà sotte ste 'na tabbelle relative a le amministraziune ca onne cangiate jndr'à stu comune.















== Gallerie fotografeche ==
<gallery>
File:Marina di Lizzano1.jpg|Marine de Lizzane
File:Marinadilizzano.JPG|Marine de Lizzane
File:Albamarinalizzano.jpg|Alba a marine de Lizzane, in località Bagnara
File:Marina di Lizzano2.jpg|Marine de Lizzane
File:Maredilizzano.jpg|Marine de Lizzane
File:Marinadilizzanoaerea.jpg|Marine de Lizzane, località Bagnara
File:Truddu (trullo) a Lizzano (TA).JPG|'Nu [[trulle]]
</gallery>

== Bibbliografije ==
* Luigge Abatangelo, *La cripta dell'Annunziata a Lizzano nasconde un grande eremitaggio?*, artichele assute sus a 'u quotidiane de Tarde *Voce del Popolo* il 5 settemmre 1954.
* Luigge Abatangelo, *Incontro di secoli nella Cripta dell'Annunziata*, artichele assute sus a 'u quotidiane de Tarde *Voce del Popolo* l'11 settemmre 1954.
* Luigge Abatangelo, *Le sette Madonne dell'Annunziata*, artichele assute sus a 'u quotidiane de Tarde *Voce del Popolo* 'u 19 settemmre 1954.
* Berzano Filippo, *La storia di Lizzano*, Tipografia Michelerio, Asti 1950.
* Cirese Alberto - Perrone Aldo, *Alfredo Majorano cuore del tarantino, nella sua Lizzano*, Edizioni del gruppo Taranto, Tarde 2001, pp.&nbsp;120.
* Farella Vittorio, *La chiesa e la cripta rupestre dell'Annunziata a Lizzano*, in *Le aree omogenee della Civiltà Rupestre nell'ambito dell'Impero Bizantino: la Cappadocia*, Atti del quinto convegno internazionale di studio sulla civiltà rupestre medioevale nel mezzogiorno d'Italia (Lecce-Nardò 12-16 ottobre 1979) a cura di C.D. Fonseca, Galatina 1981, pp.&nbsp;351–401.
* Fedele Biagge, *Bagnara-Scavi nel villaggio dell'età del Bronzo*, Galatina 1982.
* Lapolla Tobia, *Vita di San Gaetano Thiene*, tipografia Biasco, Manduria 2002, pp.&nbsp;16.
* Lupo Andonie, *Omaggio a don Filippo Berzano sacerdote in Lizzano dal 1943 al 1957*, Fumarola Editore, Sava 2008, pp.&nbsp;120.
* Medea Alba, *Gli affreschi delle Cripte eremitiche pugliese*, Rome 1939, vol.I.
* Pagano Andonie, *La successione feudale a Lizzano tra XIV e XV secolo*, in *Cenacolo N.S. V (XVII), 1993*, Mandese Editore, Tarde 1993, pp.&nbsp;23–27.
* Pagano Andonie, *Storia di Lizzano. Dalle origini alla fine del XIX secolo*, Edizioni del Grifo, Lecce 1994, pp.&nbsp;272.
* Pagano Andonie, *Le masserie dell'isola amministrativa di Taranto 'B' e 'C'. Porvica - San Martino - Torretta - Barbuzzi - Gesuiti - o San Gennaro - Palombara e Amendola - Calapricello -Lupara - Morroni Vecchi - Morroni Nuovi - Casino o Torre di Nitti - Montefavale Nuova - Pirricchio*, TG Grafica, Pulsano 2009, pp.&nbsp;296.
* Robinson G., *Some cave chapels of southern Italy* in *The Journal of Hellenic Studies*, L, II, 1930, Londra, p.&nbsp;196.
* Tarentini Paride, *Lizzano. Quell'antica via lungo l'Ostone*, Filo editore, Manduria 2003, pp.&nbsp;64.
* Tarentini Paride, *Lizzano. Insediamenti antichi in località Casabianca*, Filo editore, Manduria 2001, pp.&nbsp;128.
* Tarentini Paride, *Lizzano. I siti antichi di San Vito e San Cassiano tra architettura, leggenda ed archeologia*, Filo editore, Manduria 2007, pp.&nbsp;100.
* Tarentini Paride, *Lizzano. Masseria Palma. Le remote origini di un insediamento rurale a sud della palude Mascia*, Tiemme, Manduria 2010, pp.&nbsp;190.
* Tripaldi Elena, *S. Gaetano Thiene. Patrono di Lizzano*, La Duemari, Tarde 1986, pp.&nbsp;246.
* Tripaldi Elena, *La diffusione del culto di S. Gaetano Thiene a Lizzano ad opera dei Clodinio*, in *Regnum Dei. Collectanea Theatina, Jan - Dec 1995, N. 121*, Rome 1995, pp.&nbsp;329–341.
* Tripaldi Elena, *Lizzano e il convento degli Alcantarini*, Graphica sud, San Giorgie Ioniche 1996, pp.&nbsp;960.
* Tripaldi Elena, *La Beata Vergine Maria e la congrega del SS. Rosario di Lizzano*, La Duemari, Tarde 2003, pp.&nbsp;528.
* Tripaldi Elena, *Da monello a...Monsignore. Biografia rimata di Mons. Pasquale Fedele per il suo ottantesimo genetliaco - Testimonianze*, La Duemari, Tarde 2007, pp.&nbsp;152.
* Tripaldi Elena, *I frati minori a Lizzano. Anniversari. 70 anni dal ritorno: 1939-2009; 40 anni di parrocchia: 1969-2009'', La Duemari, Tarde 2009, pp.&nbsp;68.

## Otre pruggette

## Note


## 'Ndruche pure
* Dialètte tarandine
* Dialètte brinnesine
* Salènde
* Terre d'Otrande
* Dialètte salendine
* Marine de Lizzane
* Mar Jonio
* Murge Tarandine

## Collegaminde fore a Uicchipèdie
*